Leefstyloudits kom vir regering-hoësPres. Cyril Ramaphosa. Foto: Siyabulela Duda/GCIS Pres. Cyril Ramaphosa het Dinsdag gesê daar sal binne die volgende paar weke ŉ stelsel gereed wees vir leefstyloudits van hoofregeringsbeamptes. Ramaphosa het dié uitlating gemaak tydens ŉ vraag-en-antwoordsessie by die Nasionale Raad van Provinsies. “Ons behoort ŉ baie omvattende stelsel van leefstyloudits gereed te hê vanaf einde Oktober,” het Ramaphosa gesê. Volgens hom sal dit van toepassing op almal in senior posisies, insluitend homself, wees. “Ek sal aan ŉ leefstyloudit onderwerp word en so ook al die ander wat in die kabinet dien.” Ramaphosa het bygevoeg dit sal nie “stop by die uitvoerendes” nie, maar moet ook regdeur senior openbare diensstrukture in die land ingestel word. Hy voeg by dat die finansiële intelligensiesentrum (FIC) verantwoordelik sal wees vir die instelling en toepassing van die stelsel aangesien hulle “in staat is om hul vinger op die pols te hou met bewegings van geld en kontant in verskeie entiteite en bankrekeninge”. Ramaphosa het gesê as die leefstyloudits eers voltooi is, sal mense nêrens meer hê om weg te kruip nie. “Hulle sal gevind word as hulle betrokke is by enige onreëlmatighede.” Die president moes beskuldigings dat hy voete gesleep het met die instelling van ŉ beleid wat hy aangekondig het kort ná hy as president oorgeneem het, die hoof bied.